TOPฟันธงค่าการกลั่นดีอีก2ปี
TOP ให้ภาพราคาน้ำมันปีหน้าลดลง ส่วนค่าการกลั่นช่วงปี 2556-2557 ยังดีอยู่ หลังจากนั้นเข้าสู่วงจรขาลง
30 พ.ย. 2555

TOP ให้ภาพราคาน้ำมันปีหน้าลดลง ส่วนค่าการกลั่นช่วงปี 2556-2557 ยังดีอยู่ หลังจากนั้นเข้าสู่วงจรขาลง 
น.ส.ทอแสง ไชยประวัติ ผู้จัดการแผนกวางแผนการพาณิชย์ บริษัท ไทยออยล์ (TOP) เปิดเผยว่า ค่าการกลั่น (GRM) ในไตรมาส 4 นี้ น่าจะลดลงจากไตรมาส 3 ที่ผ่านมาเล็กน้อย ซึ่งอยู่ที่ 7.6 เหรียญสหรัฐต่อบาร์เรล เนื่องจากโรงกลั่นที่ปิดซ่อมบำรุงในไตรมาส 3 จะกลับมาดำเนินการตามปกติ 
สำหรับภาพรวมในปีหน้าบริษัทประเมินว่าราคาน้ำมันดูไบเฉลี่ยอยู่ที่ 105-110 เหรียญสหรัฐต่อบาร์เรล ลดลงจากค่าเฉลี่ยในปีนี้อยู่ที่ 111 เหรียญสหรัฐต่อบาร์เรล เพราะถูกกดดันจากภาวะเศรษฐกิจโลกและความไม่สงบในตะวันออกกลาง 
นอกจากนี้ จะมีโรงกลั่นใหม่ทำให้เพิ่มกำลังการผลิต 1.5 ล้านบาร์เรล ขณะที่มีความต้องการใช้เพียง 1 ล้านบาร์เรล แต่เชื่อว่า GRM ยังดีอยู่ เนื่องจากโรงกลั่นใหม่จากซาอุดีอาระเบียจะเข้ามาในช่วงไตรมาส 4 ของปีหน้า 
ขณะเดียวกันจะมีโรงกลั่นในญี่ปุ่นจะปิดการผลิต โดยประเมินว่าระดับ GRM ในระหว่างปี 2556-2557 ยังคงอยู่ในระดับที่ดีอยู่ และคาดว่าจะเริ่มเข้าสู่วงจรขาลงในปี 2558 เพราะจะมีกำลังการผลิตจากโรงกลั่นใหม่ๆ ในกลุ่มประเทศตะวันออกกลางและจีนเข้าสู่ตลาดเป็นจำนวนมาก
น.ส.ภัทรลดา สง่าแสง ผู้จัดการฝ่ายวางแผนกลยุทธ์ TOP กล่าวว่า ค่าการกลั่นรวมเฉลี่ย (GIM) ของบริษัทในปีนี้น่าจะใกล้เคียงกับปีที่ผ่านมาในระดับ 7 เหรียญสหรัฐต่อบาร์เรล 
อย่างไรก็ตาม ปัจจุบันบริษัทมีอัตราหนี้สินต่อทุน (ดีอี) ในระดับ 0.2 เท่า ตามนโยบายบริษัทจะรักษาดีอีไม่ให้เกิน 1 เท่า ทำให้บริษัทมีศักยภาพในการกู้เงินอีกประมาณ 2,000 ล้านเหรียญสหรัฐ โดยวงเงินเหล่านี้บริษัทพร้อมจะเข้าไปลงทุนหากมองโอกาสการลงทุนที่ดีเข้ามาในอนาคต แต่ต้องเป็นธุรกิจที่สอดคล้องกับกลยุทธ์ของ TOP และจะต้องสร้างผลตอบแทนไม่น้อยกว่า 15% เพื่อจะได้นำคืนกลับในรูปเงินปันผลให้กับผู้ถือหุ้น
การลงทุนในต่างประเทศนอกจากบริษัทออกไปลงทุนเอง ก็จะไปลงทุนพร้อมกับกลุ่ม ปตท. มองหาประเทศที่มีความต้องการน้ำมันและปิโตรเคมีในระดับสูง 
ทั้งนี้ คณะกรรมการได้อนุมัติแผนลงทุนระยะ 5 ปี ไว้ที่ 1,238 ล้านเหรียญสหรัฐ และอยู่ระหว่างการศึกษาการลงทุนเพิ่มเติมอีก 526 ล้านเหรียญสหรัฐ และในจำนวนนี้จะได้รับสิทธิลดหย่อนทางภาษีจากสำนักงานคณะกรรมการส่งเสริมการลงทุน (บีโอไอ) อีก 300 ล้านเหรียญสหรัฐ ดังนั้นจะทำให้บริษัทมีการลงทุนโดยเฉลี่ยประมาณ 300 ล้านเหรียญสหรัฐต่อปี